Gollen Rosenkäver

De Gollene Rosenkäver, ok slicht Goldkäver (Cetonia aurata) is en Käver ut de Familie vun de Rosenkävers (Cetoniinae). In Düütschland steiht he unner Schuul. In dat Johr 2000 weer he to't Insekt vun dat Johr wählt wurrn.

Kennteken
De Goldkävers könnt 14-20 Millimeters lang weern. Ehr Lief lücht up de Böversiete in allerhand Farven vun Metall, vun gröön bit hen na bronze, man ok gollen, blaugröön oder blau bit hen na blauvigelett. An de Unnersiet is dat Lief roodgollen. Up de Deekflunken sünd en poor witte Placken oder Dwarsgölen to sehn. Sunnerlich twuschen de beiden achtersten Drüddels vun de Deekflunken fallt en witt Band up, wat dor dwars overweg lopen deit. Hen un wenn verscheelt sik de Klöör vun de Deekflunken gegen den Rest vun de Böversieten over. As annere Rosenkävers ok, kann de Goldkäver siene Flunken unner de Deekflunken utfolen un utbreden, ohn, datt he de Deekflunken op maakt. He flüggt ok mi Deekflunken, de to blievt, anners, as de meisten Aarden mank de Kävers.

Wo he vörkamen deit
De Deerter sünd u. a. in Europa tohuse, in'n Norden bit hooch na Norwegen sienen Süden, Middelsweden un -finnland. Na Osten to sünd se to finnen over Lüttasien, Vörasien un Sibirien, bit na China sien Noordwesten hen. In Grootbritannien sünd se man bloß hen un wenn to finnen. Flegen deit de Goldkäver vun Aprilmaand bit Oktober.

Wie he leven deit
De Imagines sünd faken up Blöten to finnen, unner annern bi Rosen, Aaftbööm, Ellhoornbüsch, Heegdoorn oder bi Scheermblöten. De Maibudden leevt in Holtrottels, Kumpost, un hen un wenn ok mol in'n Iemeckenbulten. Verpoppen doot se sik in en Kokon ut Eer un Holtfasern.

Wat he freten deit
De Budden vun den Goldkäver freet bloß man Holt- un Plantenrottels. De Kävers suugt an söten Plantenssapp un freet Pollen un annere zorte Plantendeele.

 Taxonomie un Systematik 
In den Catalogue of Life weert düsse Unneraarden upföhrt:Catalogue of Life
 Cetonia aurata aurata
 Cetonia aurata jingkelii
 Cetonia aurata pallida
 Cetonia aurata pisana
 Cetonia aurata pokornyi
 Cetonia aurata sicula
 Cetonia aurata viridiventris
 Biller 

 Borns 
Belege 

 Literatur 
 Karl Wilhelm Harde, Frantisek Severa und Edwin Möhn: Der Kosmos Käferführer: Die mitteleuropäischen Käfer. Franckh-Kosmos Verlags-GmbH & Co KG, Stuttgart 2000, ISBN 3-440-06959-1.
 Jiri Zahradnik, Irmgard Jung, Dieter Jung et al.: Käfer Mittel- und Nordwesteuropas. Parey, Berlin 1985, ISBN 3-490-27118-1.

 Weblenken 

Kategorie:Rosenkävers